Word 'n chiropraktisyn - Solidariteit Wêreld LoopbaanSolidariteit Wêreld Loopbaan
Tuis › Artikels › Word 'n chiropraktisyn
Word 'n chiropraktisyn
'n Chiropraktisyn is 'n alternatiewe gesondheidsorgwerker wat pasiënte met neuromuskulêre gesondheidsprobleme kan diagnoseer en behandel. Hy/sy beweeg en manipuleer die inwendige bene en spiere versigtig met sy/haar hande om sy/haar pasiënte te help. Hy/sy kan ook akupunktuur en ultraklank gebruik.
Die hoofdoel van chiropraktyk is om pyn te verminder, mobiliteit te bevorder en sodoende ook die lewensgehalte en algemene gesondheid te verbeter deur die funksie in gewrigte, spiere, bindweefsel en ook die senuweestelsel te herstel en te normaliseer.
Chiropraktisyns se benadering tot genesing is holisties van aard. Hulle skryf nie medikasie voor nie en doen nie operasies nie. Hulle sal, indien nodig, 'n pasiënt na 'n ander mediese praktisyn verwys.
Elke opleidingsinstansie vereis sy eie stel skoolvakke, maar oor die algemeen word Wiskunde, Lewenswetenskappe en Fisiese Wetenskappe vereis.
Daar is twee opleidingsinstansies in Suid-Afrika: Durban se Universiteit van Tegnologie, en die Universiteit van Johannesburg. Albei instansies bied 'n ses-jaarkursus aan, waarvan die eerste twee jaar uit basiese wetenskappe bestaan, en die volgende vier jaar uit spesialisering in Chiropraktyk. Die finale kwalifikasie is 'n meestersgraad in tegnologie in Chiropraktyk.
Persoonlike en karaktervereistes wat jou 'n ideale kandidaat vir Chiropraktyk maak, sluit fisiese krag en uithouvermoë in. Jy moet oplettend wees om fisiese abnormaliteite te kan waarneem, handvaardig wees sodat jy manipulasies kan uitvoer en fisies gesond wees. Simpatie vir pasiënte wat in pyn verkeer, 'n sin van verantwoordelikheid, 'n liefde vir detail en die vermoë om onafhanklik te werk is noodsaaklik. Jy sal ook oor uitstekende interpersoonlike en verbale kommunikasievaardighede moet beskik.
'n Gekwalifiseerde chiropraktisyn kan by hospitale of klinieke aansoek doen vir 'n posisie, waar hy/sy ondervinding kan opdoen. Hy/sy kan egter ook vryskut werk, of sy/haar eie praktyk oopmaak.